Primarul Capitalei, Nicuşor Dan, i-a retras miercuri principalele atribuţii executive viceprimarului Stelian Bujduveanu (PNL), care a intrat în opoziție cu edilul general, a informat PMB.
"Timp de trei ani, a existat o majoritate de dreapta în Consiliul General al Municipiului Bucureşti, formată din PNL, USR şi PMP. Acum PNL a decis să formeze o altă majoritate alături de PSD, care nu se mai potriveşte cu poziţia pe care domnul viceprimar PNL o avea. Este ilogic ca viceprimarul să fie simultan şi în opoziţie cu primarul general şi să lucreze în aparatul de specialitate al primarului", a precizat Nicuşor Dan.
Viceprimarul Stelian Bujduveanu a coordonat până în prezent domenii precum transporturile, patrimoniul, relaţia cu Administraţia Străzilor Bucureşti şi Societatea de Transport Bucureşti, atribuţii care au fost preluate acum de Nicușor Dan.